钦定古今图书集成/明伦汇编/官常典/第340卷 > 江灌
## 钦定古今图书集成/明伦汇编/官常典/第340卷 > 江灌

按《晋书江逌传》：“逌从弟灌，字道群。父瞢，尚书郎。灌少
知名，才识亚于逌。州辟主簿，举秀才，为治中，转别驾，
历司徒属、北中郎长史，领晋陵太守。简文帝引为抚
军从事中郎，后迁吏部郎。时谢奕为尚书，铨叙不允，
灌每执正不从，奕托以他事免之，受黜无怨色。顷之，
简文帝又以为无军司马，甚相宾礼，迁御史中丞，转”
吴兴太守。灌性方正，视权贵蔑如也。为大司马桓温
所恶。温欲中伤之，征拜侍中，以在郡时公事有失，追
免之。后为秘书监，寻复解职。时温方执权，朝廷希旨，
故灌积年不调。温末年，以为谘议参军，会温薨，迁尚
书中护军，复出为吴郡太守，加秩中二千石，未拜，卒。
子绩。